Predstavnici Ministarstva rada i boračko-invalidske zaštite Republike Srpske danas su na konferenciji za novinare u Banjaluci govorili o obilježavanju Dana nestalih i poginulih u odbrambeno-otadžbinskom ratu Republike Srpske.

Dan nestalih i poginulih u Odbrambeno - otadžbinskom ratu Republike Srpske bice obilježen 15. septembra u Banjaluci.

U 11 sati će biti služen parastos poginulim borcima i civilima u Odbrambeno - otadžbinskom ratu u Hramu Hrista Spasitelja.

U 11.40 će biti položeni vijenci na spomeniku poginulim borcima na groblju Sveti Pantelija, a za 12.30 je zakazano polaganje vijenaca na Spomen kosturnici na Novom groblju.

Tokom četiri godine Odbrambeno - otadžbinskog rata u temelje Srpske svoje živote je ugradilo 23.184 borca Vojske Republike Srpske. Pored poginulih, ubijenih i nestalih boraca, ubijeno je i nestalo više od 6.000 civila.

Republika Srpska još uvijek traga za 1.660 civila i boraca nestalih u toku Odbrambeno - otadžbinskog rata.

Posmrtni ostaci neidentifikovanih civila i vojnika pohranjeni su u Spomen kosturnicama u Banjaluci, Istočnom Sarajevu i Nevesinju.

15. septembar se uzima kao Dan nestalih i poginulih u Odbrambeno - otadžbinskom ratu Republike Srpske, s obzirom na to da simbolizuje masovno stradanje i nestanak velikog broja civila i boraca u septembru 1995. godine, kažu u Ministarstvu rada i boračko - invalidske zaštite Republike Srpske.

"Ovakva stradanja se, ne smiju zaboraviti. To je besmrtni puk Republike Srpske, jer ljudi umiru tek kada se zaborave", dodaju iz Ministarstva rada i boračko - invalidske zaštite Republike Srpske, te pozivaju građane da zapale svijeću za stradale.